🌕 #ดวงจันทร์ ของโลก ถูกขึ้นบัญชี เป็น “สถานที่เฝ้าระวัง” ปี 2025 เสี่ยงถูกคุกคามจากการสำรวจอวกาศและการท่องเที่ยวอวกาศ นับเป็น “ครั้งแรก” ที่สถานที่นอกโลกถูกขึ้นบัญชีเป็นสถานที่เฝ้าระวัง

กองทุนอนุสรณ์สถานโลก (World Monuments Fund หรือ WMF) ซึ่งเป็นองค์กรไม่แสวงผลกำไร เพื่อการอนุรักษ์สถาปัตยกรรมประวัติศาสตร์และสถานที่มรดกทางวัฒนธรรมทั่วโลก ได้เผยแพร่บัญชี “สถานที่เฝ้าระวัง” (World Monuments Watch) โดยทุก ๆ 2 ปี จะประกาศรายชื่อแหล่งมรดกที่ต้องได้รับการปกป้อง เพื่อสร้างความตระหนักรู้ พร้อมทั้งกระตุ้นให้เกิดการอนุรักษ์สถานที่เหล่านั้นอย่างเร่งด่วน

ล่าสุด โครงการ World Monuments Watch ประจำปี 2025 ได้ประกาศรายชื่อสถานที่แห่งประวัติศาสตร์ใหม่ 25 แห่ง ที่เผชิญกับความท้าทายครั้งใหญ่ เช่น การเปลี่ยนแปลงสภาพภูมิอากาศ การท่องเที่ยว ความขัดแย้ง และภัยธรรมชาติ สถานที่เหล่านี้ครอบคลุม 29 ประเทศใน 5 ทวีป และขยายขอบเขตออกไปนอกโลกด้วย นั่นคือ “ดวงจันทร์” ของโลก

กองทุนอนุสรณ์สถานโลก ให้เหตุผลของการนำดวงจันทร์เข้าไว้ในบัญชีรายชื่อสถานที่เฝ้าระวัง เพื่อต้องการให้เกิดการพูดคุยต่อสาธารณชนในวงกว้างเกี่ยวกับการสำรวจอวกาศยุคใหม่ รวมไปถึงการท่องเที่ยวอวกาศ ซึ่งมีความหมายต่อภูมิทัศน์ทางวัฒนธรรมและธรรมชาติของดวงจันทร์

อีกทั้ง พื้นผิวดวงจันทร์เป็นที่อยู่ของโบราณวัตถุจำนวนมาก จากการสำรวจดวงจันทร์ด้วยหุ่นยนต์และมนุษย์ เช่น ฐานลงจอดบนดวงจันทร์ของยานอพอลโล 11 และเป็นที่ตั้งของ “รอยเท้านอกโลก” แห่งแรกที่ “นีล อาร์มสตรอง” ได้ฝังไว้ที่นั่นเมื่อปี 1969 แผ่นบันทึกความทรงจำที่นักบินอวกาศของยาน Apollo 11 ทิ้งไว้ และวัตถุอื่น ๆ อีกหลายร้อยชิ้น ล้วนเป็นสัญลักษณ์ของมรดกบนดวงจันทร์นี้

นั่นจึงเป็นเหตุผลว่าทำไมดวงจันทร์ จึงเป็นความจำเป็นเร่งด่วนที่คนบนโลกต้องรับรู้และรักษาโบราณวัตถุเหล่านี้ไว้

📌 ที่มา
• World Monuments Fund -• Space -• CNN -🌏 “รอบรู้ ดูกระแส ก้าวทันโลก” ไปกับ #ThaiPBSSciAndTech #ThaiPBS
#ดวงจันทร์